钦定古今图书集成/明伦汇编/氏族典/第381卷 > 《廖用贤尚友录》 > 李膺
## 钦定古今图书集成/明伦汇编/氏族典/第381卷 > 《廖用贤尚友录》 > 李膺

按《后汉书李膺传》，“膺字元礼，颍川襄城人。祖父修，安
帝时为太尉。父益，赵国相。膺性简亢，无所交接，惟以
同郡荀淑、陈寔为师友。初举孝廉，为司徒胡广所辟，
举高第，再迁青州刺史。永寿二年，鲜卑寇云中，桓帝
闻膺能，征为度辽将军。先是，羌酋及疏勒、龟玆数出
攻钞，自膺到边，皆望风惧服。先所掠男女，悉送还塞”
下。自是之后，声振远域。延熹二年，迁河南尹，拜司隶
校尉。是时朝廷日乱，纲纪颓阤，膺独持风裁，以声名
自高。士有被其容接者，名为“登龙门。”及遭党事，帝下
膺等于黄门北寺狱，赦归乡里，居阳城山中。天下士
大夫皆高尚其道，污秽朝廷。帝崩，陈蕃、窦武共秉朝
政，以膺为长乐少府。及陈、窦之败，膺等复废。后张俭
事起，收捕钩党，乃诣诏狱考死。